
Om forfatteren

JO EGGEN (f. 1952) er anerkjent både som lyriker og gjendikter. Han debuterte i 1980 med diktsamlingen Ting og tings skygger, som han mottok Tarjei Vesaas’ debutantpris for. Han fikk Språklig samlings litteraturpris i 2003.

Eggen har utgitt tretten diktsamlinger og tre gjendiktninger. Hans seneste diktsamlinger har alle reisen som omdreiningspunkt. Stavkirkedikt kom i 2010 og ble etterfulgt av Øydikt (2013), Ruindikt (2017), Dikt om Sverige (2020), Islandske dikt (2023) og Ålandsøyene, upolitiske dikt (2024).

For sitt forfatterskap ble Jo Eggen innstilt til Mads Wiel Nygaards legat for 2023. I 2024 ble han tildelt Triztan Vindtorn poesipris.

Om boken

Jo Eggen reiser fra gråbrødrekloster til gråbrødrekloster i Norden. Det handler om steder, skjønt steder kan like mye være ikke-steder. Det blir også en tidsreise, siden disse fransiskanerklostrene ble utslettet av reformasjonen.

I utgangspunktet skulle gråbrødrene være fattige, men deres historie i Norden er paradoksal. De var populære i høye og lave samfunnslag. De var kunnskapsrike og taleføre debattanter som brukte folkets språk. Ideologien deres lå nær protestantismen, og fredsspørsmålet var viktig for dem: de var mot bruk av vold.

Diktene trekker en linje fra gråbrødrene til de nordiske sosialdemokratene av 2025. Ensretting og opprustning er rådende i den politiske samtalen, og en marginalisert fredsbevegelse bevitner fortvilet de massive ødeleggelsene i Gaza. Boka peker på en form for gradvis korrumpering, på idealer som sviktes. Noe viktig mislykkes. Men også diktene mislykkes: de klarer heller ikke å stanse et folkemord.

